Kane verheug dat omstrede reël geskrap is | Netwerk24
Kane Williamson, Nieu-Seeland se krieketkaptein, kou sy naels tydens die Wêreldbeker-eindstryd. Foto: Gallo Images
Die Swartpette het die WB-eindstryd vroeër vanjaar op Lord's teen Engeland verloor omdat hulle minder grenshoue as die Engelse in die eindstryd geslaan het. Dít nadat die tellings ná 50 beurte én 'n superboulbeurt steeds gelykop was.
Eoin Morgan se span het die WB-trofee vir die eerste keer omhooggehou omdat hulle 26 grenshoue teenoor Nieu-Seeland se 17 geslaan het.
Die Internasionale Krieketraad (IKR) het die reël in Oktober geskrap en spanne sal voortaan superboulbeurte speel totdat daar 'n wenner is.
"Dit is nie werklik 'n verrassing nie," het Williamson Woensdag by die Bay Oval in Wellington gesê aan die vooraand van sy span se eerste toets teen die Engelse.
"Ek dink werklik nie enigiemand het ooit gedink die eindstryd sal só beslis word nie, maar dit is.
"Vir dit om te gebeur, is eintlik angswekkend. Dit is nie regtig krieket nie en ek dink albei spanne het dit aanvaar."
Kane Williamson en die Kiwi's staan mismoedig op die veld ná die WB-eindstryd. Foto: Getty Images
Dit was 'n bitter pil om te sluk.
"Maar, al het ons nie saamgestem met hoe die uitslag beslis is nie, was dit 'n reël wat vooraf gegeld het.
"Dit was 'n fantastiese wedstryd om van deel te wees en dit was baie mededingend. Ek dink almal het al honderde krieketwedstryde gespeel en nog nooit 'n wedstryd só sien eindig nie."
Die onlangse T20-reeks tussen Nieu-Seeland en Engeland is ook deur 'n superboulbeurt beslis, met die Engelse wat weer gewen het en die reeks sodoende met 3-2 beklink het.